
הכנסת העשרים
מושב שני
<פרוטוקול מס' 368>
מישיבת ועדת הכספים
יום רביעי, ב' בסיון התשע"ו (08 ביוני 2016), שעה 9:30
<סדר-היום:>
<הנחות בתעריפי המים לאוכלוסיות שונות>
נכחו:

<חברי הוועדה:> 
משה גפני – היו"ר
נאוה בוקר

עבד אל חכים חאג' יחיא

אחמד טיבי

רחל עזריה

חברי הכנסת:
עבדאללה אבו מערוף
אורי מקלב
אוסאמה סעדי
<מוזמנים:> 
	יוני לוי
	–
	ר' תחום בכיר כלכלה, רשות המים, משרד התשתיות הלאומיות, האנרגיה והמים

	שרון רוטמן 
	–
	מנהל תחום תמלוגים, משרד התשתיות הלאומיות, האנרגיה והמים

	יוסי אל-עזרה
	–
	מנהל אגף משק המים, משרד התשתיות הלאומיות, האנרגיה והמים

	שמעון כהן
	–
	מנהל אגף תמלוגים וכלכלה, משרד התשתיות הלאומיות, האנרגיה והמים

	ניר וילנר
	–
	סגן בכיר ליועמ"ש, רשות המים, משרד התשתיות הלאומיות, האנרגיה והמים

	חי מיארה
	–
	יועץ מנכ"ל, רשות המים, משרד התשתיות הלאומיות, האנרגיה והמים

	שרה ונסו
	–
	מרכזת ועדת האנרגיות, משרד האוצר

	רעיה עדני
	–
	רפרנטית מים, אגף תקציבים, משרד האוצר

	ריקי מורד
	–
	ר' היחידה לתגמולים והטבות, אגף משפחות והנצחה, משרד הביטחון

	פזית ענבל אשל
	–
	ס' ר' אגף לתגמולים תשלומים והטבות, משרד הביטחון

	יוסי בנישתי
	–
	מנהל תחום בקרה ותקצוב, משרד הפנים

	עירית גוטמן
	–
	מרכזת בכירה פניות ציבור, המשרד לשוויון חברתי

	ויקטור פתאל
	–
	רכז מחקר ומידע כלכלי, מרכז המחקר והמידע, הכנסת

	אפרת שרעבי
	–
	שירות לרווחת הפרט והמשפחה, משרד הרווחה והשירותים החברתיים

	רזיאל אחרק
	–
	יו"ר דירקטוריון פעיל ומ"מ מנכ"ל, איגוד תאגידי המים והביוב

	עדי שטרנברג
	–
	יו"ר פורום מנכ"לי תאגידי המים

	דבורה לילך בן ישעיהו
	–
	מינהל הגמלאות, המוסד לביטוח לאומי

	ציון נקאש
	–
	כלכלן, מרכז השלטון המקומי

	ליליאנה סירקיס
	–
	עו"ס, מנהלת יח' לסיוע חומרי, אגף הרווחה, עיריית ירושלים

	אבנר גולן
	–
	ר' אגף זכויות ורווחה, ארגון נכי צה"ל

	דורון יהודה
	–
	יו"ר, ארגון נכי הפוליו בישראל ויו"ר ארגון איל"ה

	רחל לניאדו
	–
	מנכ"לית, ארגון יד לבנים

	אבנר עורקבי
	–
	יו"ר, ארגון אהב"ה, ארגון הנכים בישראל המיוחד וחבר בפורום הנכים

	ששון עוזר
	–
	מנכ"ל, ארגון איל"ה

	אליהו יצחק
	–
	פעיל, פורום מים, ירושלים

	יורם מלול
	–
	פעיל, פורום מים, ירושלים

	יענה משה אהרון
	–
	פעילה חברתית, פורום ירושלים, מעלה-אדומים, עוצמה לעצמאות

	מזל שחר נהיר
	–
	פעילה, מעלה-אדומים, עוצמה לעצמאות למניעת עוני והדרה

	מרית לביא
	–
	פעילה, עמותת "כן לזקן" לקידום זכויות הזקנים

	מרב דגן
	–
	מתמחה, האגודה לזכויות האזרח בישראל

	קרן מנצור
	–
	ממונה על שירות הלקוחות, הגיחון, מפעלי מים וביוב ירושלים בע"מ

	אוריין לביא
	–
	עו"ד, ממונה על החקיקה, לשכת עורכי-הדין

	אביבה אזון
	–
	רשות המסים, המשמר המגדרי של הכנסת

	דפנה ארמוני
	–
	עצמאית, המשמר המגדרי של הכנסת

	ענת גבלי
	–
	עצמאית, המשמר המגדרי של הכנסת

	עדי גנות
	–
	פרלמנט הנשים והמשמר המגדרי

	מיכל כברה
	–
	מינהל כספים ותפעול, המכון הלאומי לנפגעי הראש, המשמר המגדרי

	דלית ליבוביץ
	–
	עצמאית, כספים, המשמר המגדרי של הכנסת

	אלה סננס
	–
	פרלמנט הנשים והמשמר המגדרי

	חלי פרידמן
	–
	יו"ר, פרלמנט הנשים, המשמר המגדרי

	תמר רודניק
	–
	משמר מגדרי

	דפנה שניידר
	–
	משמר מגדרי של הכנסת

	אייל שוקר
	–
	מנהל כללי, "הזדמנות ישראלית", מקורות אנרגיה

	אלה פדבה
	–
	עוזרת ליו"ר, איגוד תעשיות חיפושי הנפט והגז

	ספיר ברקת
	–
	סטודנטית, מכללת אשקלון

	אמיר יחזקאל
	–
	סטודנט, אשקלון

	מיכל מלינובסקי
	–
	סטודנטית, מכללת אשקלון

	אודל נעמד
	–
	סטודנטית, אשקלון

	שלי פוסטרנק
	–
	סטודנטית, מכללת אשקלון

	הראל בן מיכאל
	–
	משקיפה, המשמר החברתי


לרשימת השדלנים שנכחו בדיון – ראו בקישור זה.

<ייעוץ משפטי: >
שגית אפיק
שלומית ארליך
<מנהל הוועדה:>
טמיר כהן
<רישום פרלמנטרי:>
רונית יצחק
<הנחות בתעריפי המים לאוכלוסיות שונות>
<היו"ר משה גפני:>
בוקר טוב, אני מתכבד לפתוח את ישיבת ועדת הכספים, אני מתנצל על האיחור, הייתי בוועדה לביקורת, הם דנים שם על התקציב הדו-שנתי. 
<עבדאללה אבו מערוף (הרשימה המשותפת):>
חשבנו שאתה מוחה.
<היו"ר משה גפני:>
לא, יש דוח ביקורת על נושא התקציב הדו-שנתי, וועדת הביקורת הייתה צריכה לקיים על זה דיון. 

אנחנו מתחילים בהנחה בתעריפי המים לאוכלוסיות השונות, זה דיון מעקב. כבר דנו בעניין הזה. דובר שידווחו לנו על מה שקורה עם הנושא של ההנחה בתעריפי המים. בשעתו הגעתי לסיכום על תוספת תקציבית, נדמה לי שזה הגיע ל-70 מיליון שקל, תקציב שיהיה מיועד להנחות לאלה שמנויים. 
בנושא של ההנחות, נדמה לי שדיברנו על כך שמתוך 60 או 70 מיליון שקל של הנחות נוצלו רק 30-20 מיליון שקל מכיוון שבשעתו היה מדובר שההנחות תהיינה לשימוש רב במים, אז הנושא של הבצורת היה נושא שעמד על סדר-היום, והצמצום בשימוש במים היה אחד מהיעדים הגדולים. לפני כמה שנים היה גם היטל בצורת שביטלנו. 

והיום הנושא הוא הנחה כהנחה. הנחה לכאלה שהם במצב שצריך לתת להם את ההנחה, ולזה הוקצב כסף. רוב הכסף לא ניתן מכיוון שכפי שאמרתי, ההנחה ניתנת על שימוש במים ולא ניתנת כהנחה מהקוב הראשון. היה מדובר שמשרד האוצר עם הרשות יעשו עבודה בעניין הזה, יבואו לפה עם נתונים. אז קודם כול לדווח על מה שקורה עם ההנחות הללו, והאם יש התקדמות בנושא של ההנחות במים. מי מציג את הדיווח?
<יוני לוי:>
אני אחראי על היישום.
<היו"ר משה גפני:>
משרד האוצר פה?
<שגית אפיק:>
כן, רעיה.
<יוני לוי:>
אני אחראי על הנושא של ההטבה במים מאז היישום ביולי 2012. סך הכול אנחנו נמצאים ב-80% איתור של הזכאים. זאת אומרת, יש היום כ-533,000 זכאים, כל חודש זה גדל בכמה אלפים. ספקי המים, התאגידים מאתרים את הזכאים ונותנים את ההטבה. סך הכול בפועל מדווחים לנו כ-71%, אבל יש פערים של העבר שאנחנו עדיין משלימים. כל מי שמאותר והיה זכאי להטבה מיולי 2012 מקבל רטרואקטיבית את ההפחתה, שהיא כאמור מהקוב מעבר לכמות המוכרת. סך הכול היישום מדבר בערך על 1.5 קוב מתוך כל ה-3.5, שזה אומר 1.5 קוב מעבר לכמות הבסיסית שמגיעה לכל צרכן זכאי.
עד היום כולל עכשיו אנחנו מסיימים תשלום כ-60 מיליון שקל. כפי שאדוני אמר, אנחנו בערך משלמים, להערכתי כ-35 מיליון שקל בשנה.
<היו"ר משה גפני:>
מתוך כמה? 70%?
<יוני לוי:>
מתוך 67%, זה היה תקציב 2015.

<היו"ר משה גפני:>
היום כמה?
<יוני לוי:>
קצת יותר, 70%. לא טעית.
<היו"ר משה גפני:>
אתם נותנים חצי. אתם לא משתמשים במלוא הסכום, אלא עדיין משתמשים במחצית.
<יוני לוי:>
כן.

<ניר וילנר:>
מחצית זה המזומן.
<היו"ר משה גפני:>
יש לכם דרך כדי שאנשים יקבלו את ההנחה הזאת?
<יוני לוי:>
לא. קודם כול בפועל הספקים עושים הרבה מאמצים לאתר את הזכאים. 

<היו"ר משה גפני:>
לאתר זה בסדר.
<יוני לוי:>
אתה מדבר על הצעה אחרת?
<היו"ר משה גפני:>
כן. דיברנו בישיבה הקודמת על זה שזה יהיה מהקוב הראשון. 

<יוני לוי:>
אתה רוצה להתייחס?

<היו"ר משה גפני:>
בבקשה.

<ניר וילנר:>
כמו שרשום בחוק, החוק דיבר על אמות מידה לזכאים שיקבע שר האוצר בהתייעצות הרשות, לכן אנחנו לא יכולים לקבוע כמובן משהו אחר.
<שגית אפיק:>
וברשות הוועדה.
<ניר וילנר:>
דנו ברשות בעניין המקצועי של זה ואין לנו התנגדות לכאן או לכאן, או להמשיך בנוהל של היום, או בנוהל החדש של מהקוב הראשון - זה גם בסדר. 

<היו"ר משה גפני:>
אין לכם התנגדות לזה. נו, אז בואו נעשה את זה. משרד האוצר, בבקשה. 

<רעיה עדני:>
כמו שהיושב-ראש יודע, הגשנו את תיקון 27 לחוק המים, יש לחוק המים גם השלכות תקציביות.

<היו"ר משה גפני:>
חוק המים, שמה? תגידי לחברים.
<רעיה עדני:>
על-פי החלטת הממשלה והובלה של שר האוצר ושר הפנים, הוא צפוי להוזיל את מחירי המים ב-14.5% על הכמות המוכרת. יש לזה השלכה, כמובן, על מנגנון ההנחות ועל האופן שבו ניתן ועל גודל התקציב בהתאם לחוק. חשבנו שהתיקון יעבור יותר מהר למען האמת, אבל הוא עוד התעכב. הדיון נקבע ל-20 בחודש, לאחר מכן נשוב ונגיש את המנגנון ואת התקנות כמו שדנו. 

<שגית אפיק:>
אבל זה חוק שלא עוסק ב - - - 

<היו"ר משה גפני:>
רגע, שנייה.

<שגית אפיק:>
סליחה.

<היו"ר משה גפני:>
אתם אנשים חכמים במשרד האוצר, יש פה ושם כאלה שלא, אבל זה חריג. אנחנו מדברים על משהו אחר לחלוטין. אחר לחלוטין. דיברנו בחשמל, דיברנו במים, דיברנו בשירותים שונים שהמדינה נותנת וגובה על זה תשלום. מדובר על נכים, מדובר על כאלה שלא משנה מה שתקבעי את מחיר המים, הם צריכים לקבל הנחה. הם לא ישלמו, וכולם הסכימו לעניין הזה, הם לא ישלמו כמו אזרח רגיל.

<ליליאנה סירקיס:>
נכון.
<היו"ר משה גפני:>
מסיבה נורא פשוטה שאני אפילו נמנע מלתאר אותה. כולם מבינים. אני לא חושב שיש חילוקי דעות בעניין הזה. זה שיש הסכם קואליציוני עם ש"ס ושאתם נמצאים בוועדת הכלכלה על תעריפי המים ועד עכשיו לא קורה כלום, זה בסדר, אני תומך בזה. בסדר גמור. יש לכם בעיה עם הנומרטור, יש להם כל מיני דברים שאתם יוצרים בדרך. לא זה נושא הדיון פה. 

נושא הדיון הוא אחד - נותנים על-פי החוק כמו בחברת החשמל, שגם שם היה צריך לקחת הרבה זמן, וגם עד היום זה עוד לא נגמר לגמרי, נותנים אחוז מסוים או תשלום מסוים שהולך להנחה לנכים או לאלה שמנועים בהסכמות שהיו בינינו אז. 

<אבנר עורקבי:>
משמעותי מאוד.
<היו"ר משה גפני:>
אתה מאתמול מדבר. 

<אבנר עורקבי:>
הנחה מאוד משמעותית בחשמל.

<היו"ר משה גפני:>
כן, בסדר. על כל פנים, זה חלק שעל זה אנחנו מקיימים את דיון המעקב. אני אחזור על מה שהיה בישיבה הקודמת. את אמרת פחות או יותר את אותו דבר, ואני אמרתי לך פחות או יותר את אותו הדבר, אני מתכוון להניח הצעת חוק שמחזירה את הפיקוח על המים לוועדת הכספים. אמר לי העוזר שלי: אתה לא תצליח בזה, משרד האוצר לא ייתן. אז אמרתי: שתדעו שאנחנו נמצאים בבניין שמעולם לא אמרו בו את הצירוף "לעולם לא". לא היה דבר כזה. ננצל סיטואציה פוליטית כזאת או אחרת ונעביר מהר את החוק הזה. הרי אתם לא יכולים להתל בנו. דיברנו בישיבה הקודמת שההנחה שניתנת לנכים – אני אומר נכים אבל אני מתכוון לכל הרשימה שהסכמנו עליה. 

<אוסאמה סעדי (הרשימה המשותפת):>
לזכאים.
<היו"ר משה גפני:>
הזכאים. זה לא נכון בעידן הזה לתת את זה מאותו קוב שהוא חריגה ממה שמשלמים במחיר הרגיל. דיברנו על לתת את ההנחה הזאת מהקוב הראשון כמו בחברת חשמל. 
<אוסאמה סעדי (הרשימה המשותפת):>
מתי זה היה? אדוני היושב-ראש.
<היו"ר משה גפני:>
מתי הייתה הישיבה?

<שגית אפיק:>
ב-18 בינואר 2016. אבל לפני זה הייתה גם ב-7 ביולי והייתה גם במאי ובמרס.
<היו"ר משה גפני:>
היו כמה ישיבות. על כל פנים, אני מבקש תשובה, מותר לך להגיד לא. מותר לך, הרי זה בסדר, זה חלק מהסדנאות שאתם עוברים במשרד האוצר, איך אומרים לא עם חיוך. חבר הכנסת מקלב, בוא. 
<אוסאמה סעדי (הרשימה המשותפת):>
בוא, צריכים עזרה. 

<היו"ר משה גפני:>
הוא עסק בזה אז. היה דיון, כשתקיימו אצלכם ותגידו שנותנים הנחה מהקוב הראשון, כן או לא. לא זאת תשובה.

<אוסאמה סעדי (הרשימה המשותפת):>
מה העלות התקציבית של זה?

<היו"ר משה גפני:>
זה 70 מיליון שקל.

<טמיר כהן:>
70 מיליון, הוא אמר.

<היו"ר משה גפני:>
אני לא מבקש עוד כסף. אני רק אומר שזה יינתן, הרי חצי לא ניתן בכלל.

<אוסאמה סעדי (הרשימה המשותפת):>
אני יודע. זה מהקוב הראשון. 

<היו"ר משה גפני:>
את רוצה להגיד משהו לפני שאני נותן לחברים?

<עבדאללה אבו מערוף (הרשימה המשותפת):>
כמה מתבטא בכסף בקוב לזכאים? כמה ישלמו? שלושה שקלים? שניים וחצי שקלים? כמה? מספר. שנדע.
<היו"ר משה גפני:>
רשות המים.
<יוני לוי:>
היום בכמה זה מתבטא?

<היו"ר משה גפני:>
כן.

<יוני לוי:>
היום זאת הפחתה של חמישה שקלים בערך. הטבה של חמישה שקלים.

<אבנר עורקבי:>
כמה זה עולה?

<מזל שחר נהיר:>
כמה זה עולה?
<יוני לוי:>
לקוב? 
<קריאה:>
לקוב הראשון בסביבות שמונה שקלים.
<קריאות:>
- - -

<אבנר גולן:>
8.89 שקלים.

<היו"ר משה גפני:>
מישהו יודע לתת תשובה מוסמכת לשאלה הזאת?
<יוני לוי:>
גובה ההטבה השנתית היא בערך 218 שקל.

<היו"ר משה גפני:>
לנכה.

<מזל שחר נהיר:>
אבל כמה זה עולה?

<קריאה:>
כמה זה עולה לקוב?

<קריאות:>
- - -

<רעיה עדני:>
כל קוב מעבר ל-3.5 ניתן בעלות של הכמות המוכרת. זה אומר במקום סדר גודל של - - - 

<אליהו יצחק:>
אבל אתם יכולים לתת שני שקלים - - -
<היו"ר משה גפני:>
רגע, רגע.
<אחמד טיבי (הרשימה המשותפת):>
תן לשמוע אותה.
<רעיה עדני:>
היום לפי התקנות שכרגע בתוקף - כל קוב נוסף מעבר ל-3.5 קוב שהוא הכמות המוכרת, ניתן בתעריף של הכמות המוכרת. כלומר, במקום לשלם את התעריף של הכמות הגבוהה שהוא סדר גודל של 13 שקלים.
<היו"ר משה גפני:>
לקוב.
<רעיה עדני:>
לקוב. הזכאי משלם סדר גודל של שמונה שקלים. 

<יוני לוי:>
שמונה שקלים.
<רעיה עדני:>
שבעה וחצי.

<אבנר גולן:>
8.89.
<היו"ר משה גפני:>
לקוב.

<שגית אפיק:>
7.96.

<היו"ר משה גפני:>
כמה זה יוצא בערך לשנה?

<אבנר עורקבי:>
יותר מגז.
<ניר וילנר:>
קצת יותר מ-200 שקל, 215 שקל.

<היו"ר משה גפני:>
אם הוא משתמש בכמות חריגה. אם הוא לא משתמש בכמות חריגה אז הוא לא מקבל שום הטבה, הוא משלם רגיל כמו כולם.

<קרן מנצור:>
וגם זאת הקצאה כאילו לנפש אחת, לא לכמות בלתי מוגבלת של קובים.
<היו"ר משה גפני:>
פשוט. והרוב לא משתמשים בזה.

<שגית אפיק:>
זה מעל 3.5 קוב.

<עבדאללה אבו מערוף (הרשימה המשותפת):>
אז מה המטרה של כל הדיון שלנו כאן? 
<היו"ר משה גפני:>
המטרה לשנות את זה.

<עבדאללה אבו מערוף (הרשימה המשותפת):>
לשנות את זה.

<אוסאמה סעדי (הרשימה המשותפת):>
לעשות את זה מהקוב הראשון, זה כל העניין. כי שלוש קוב, כמה זה? 15 שקל, נכון? 
<היו"ר משה גפני:>
אני חוזר על שאלתי לפני שאני נותן לחברי הכנסת ולאורחים. אני רוצה לדעת, האם התקיים דיון במשרד האוצר לגבי הנושא הזה?

<אחמד טיבי (הרשימה המשותפת):>
אבל לפני זה, אדוני, הערה לסדר.

<היו"ר משה גפני:>
בבקשה.

<אחמד טיבי (הרשימה המשותפת):>
סליחה, מקלב, זה נוגע לך, הערה לסדר. עמיתך חבר הכנסת אלאלוף הפסיק את דיוני ועדת העבודה והרווחה בשל דברי רמי סדן. איך הדברים כאן מתנהלים כאילו הדברים לא נאמרו, איזה צעד מחאה בוועדת הכספים.
<אורי מקלב (יהדות התורה):>
- - - זה המחאה פשוט.
<אחמד טיבי (הרשימה המשותפת):>
האם הדיונים יופסקו? האם הכנסת תיסגר, אדוני? צריך לעשות משהו. 
<אורי מקלב (יהדות התורה):>
זה אקט של מחאה.
<אחמד טיבי (הרשימה המשותפת):>
מה האקט? מה אתה מציע?

<היו"ר משה גפני:>
רגע, שנייה. חבר הכנסת אחמד טיבי, האמת היא בינינו לבין עצמנו, הראשון שהיה מגיע לו אות הפרלמנטר המצטיין זה לאחמד טיבי, זאת האמת. מי היה מעלה בדעתו לבוא לוועדת הכספים בדיון על המים ולהגיד לגפני: אלי אלאלוף סגר את הדיונים, למה אתה לא סוגר? מי מבין 120 חברי הכנסת היה מעלה בדעתו דבר כזה? 

עכשיו אני רוצה לענות לך. מכיוון שאמרו שם באות הפרלמנטר המצטיין שרק שנינו יכולים לזה, אז אני חייב לענות לך.

<אחמד טיבי (הרשימה המשותפת):>
בבקשה.

<היו"ר משה גפני:>
אם רמי סדן אמר – זה מתברר כנראה, אני אדבר תכף עם אריה דרעי – אם הוא אמר, אז הוא דיבר על האליטות, הוא שונא את ש"ס בגלל שהאליטות גם שונאות אותה.
<אוסאמה סעדי (הרשימה המשותפת):>
אתם לא אליטות. 

<היו"ר משה גפני:>
האליטות לא רוצות את הדיון הזה בגלל שההנחה במים לנכים לא רלוונטית מבחינתם, לא מעניינות אותם ההנחות האלה, זה לא רציני. זה דיון שיותר מתאים לאנשי ש"ס, לרשימה הערבית, לנו, או בכלל לעמך שהם לא אליטות, הם לא שם אצל רמי סדן. אז אם אני מפסיק את הדיון הזה אז ימחאו לי כפיים שם. אני, לאות מחאה נגד הדברים של רמי סדן, ממשיך את הדיון.
<אחמד טיבי (הרשימה המשותפת):>
בדיוק. 

(מחיאות כפיים)
<אחמד טיבי (הרשימה המשותפת):>
בדיוק זאת התשובה שאותה חיפשתי, אדוני היושב-ראש.

<אוסאמה סעדי (הרשימה המשותפת):>
מקבלים החלטה.

<היו"ר משה גפני:>
כל הכבוד. רבותי, חברי הכנסת, בבקשה. 

<עבדאללה אבו מערוף (הרשימה המשותפת):>
בוקר טוב, כמובן שהצעד הוא צעד טוב לנכים לפחות. 

<היו"ר משה גפני:>
לא רק נכים, אנחנו רוצים גם להוסיף.

<עבדאללה אבו מערוף (הרשימה המשותפת):>
אני בעד הפחתת כל מחירי המים, ועל זה אנחנו עובדים. פתרונות חלקיים, אני לא בעד, אבל לפחות ההתחלה כל עניין המים ומחירי המים ותעריפי המים צריכים שינוי רדיקלי בממשלה, ועוד מעט תהיה – אני מקווה, ונעשה את זה, נוביל איזו מחאה המונית חברתית נגד מחירי המים. מים זאת זכות בסיסית לכל בן-אדם, וזה לא עולה כלום למדינה. בצורת, בצורת, זה הכול היה בולשיט ושקר בשביל להעלות את מחירי המים. מחירי המים הם הגבוהים ביותר בישראל לאזרח הפשוט, הממוצע, ולא רק לנכים. 
בן-אדם רגיל, משפחה רגילה שיש לה 12,000 בחודש ממוצע, או 8,000 שקל בחודש, אני לא מדבר על אבטלה ולא מדבר על שכר מינימום, בכל זאת מחירי המים הם מהגבוהים ביותר. חייבים להוריד את מחירי המים באופן רדיקלי. וגם עניין תאגידי המים שגובים כספים מטורפים לעניין של חיבור לרשת מים וביוב וכל מיני דברים וכל מיני היטלים. 
אני גם רוצה ומקווה שנוביל מחאה גדולה נגד הממשלה, נגד המדיניות המטורפת הזאת שגונבת כסף מהמים, זה לא דבר שצריך לייצר אותו ושעולה הרבה כסף. אפילו ההתפלה לא עולה כלום. לכן, זה עניין אחר. אני מברך שאכן ישנן הטבות לכל הקבוצות האלו שישנן, אבל כבר אמרנו ש-67 מיליון שקל - - - 

<מזל שחר נהיר:>
לא מיישמים את זה. לא מיישמים את ההטבות האלה.

<עבדאללה אבו מערוף (הרשימה המשותפת):>
זה מה שאני אומר. 

<היו"ר משה גפני:>
הוא אמר את זה.
<עבדאללה אבו מערוף (הרשימה המשותפת):>
צריך יישום, וצריך שהתהליכים הבירוקרטיים יהיו כמה שאפשר אפס. ואכן מי שירצה, מי שחייב ומי שראוי שיקבל את ההנחה יקבל בלי התהליכים הבירוקרטיים האלו, שהתאגידים הם המעכב, הם המחסום לזה וגם רשות המים, יכול להיות שלא, אבל היא נתנה קבלן משנה לתאגידי המים, ובבקשה, תעשו מה שאתם רוצים. הפקר שלם – לא בכל התאגידים, סליחה שבערבון מוגבל, אבל יש הרבה תאגידים שהם באמת – כבר זה עניין פוליטי, והם עם משכורות גבוהות בשמים. אני הייתי מוכן לעבוד שם ולא לעבוד כחבר כנסת, על אף שזה מסר אחר לגמרי. בעניין הזה חייבים טיפול גם בוועדת הכספים וגם בכלל בממשלה. הייתי רוצה אכן מהקוב הראשון לתת וגם לתת להם עוד הנחה של הקוב – לא קיבלתי תשובה על השאלה כמה עולה קוב מים בבסיס.
<היו"ר משה גפני:>
אמרו

<עבדאללה אבו מערוף (הרשימה המשותפת):>
הוא לא אמר.
<יוני לוי:>
שמונה שקלים מים פלוס ביוב.

<עבדאללה אבו מערוף (הרשימה המשותפת):>
שמונה שקלים.

<דורון יהודה:>
כמו בקבוק קולה.
<היו"ר משה גפני:>
מחיר המים, מה שהוא אמר - על קוב אחד משלמים שמונה שקלים. אם אתה חורג מעבר לשלושה וחצי, נדמה לי, אתה משלם עוד חמישה.
<טמיר כהן:>
לנפש, צריך להגיד את זה.

<עבדאללה אבו מערוף (הרשימה המשותפת):>
ואנחנו יודעים שהנכים רובם סיעודיים ולא סיעודיים זקוקים ליותר צריכת מים, על זה דיברנו לפני שנה.
<היו"ר משה גפני:>
כן, אבל יש כאלה שלא.
<עבדאללה אבו מערוף (הרשימה המשותפת):>
אבל בכל זאת יש כאלה שלא. אם אנחנו עושים את הדבר הנכון לקבוצות האלו, לכן בלי הגבלה מהקוב הראשון, זה מה שצריך להיות. לא לעשות חצי מהדבר, לעשות את הכול כמו שצריך.
<היו"ר משה גפני:>
תודה רבה. אחמד, אתה רוצה? 
<אחמד טיבי (הרשימה המשותפת):>
אוסאמה, אחר כך אני.

<היו"ר משה גפני:>
בסדר. אוסאמה, בבקשה.

<אוסאמה סעדי (הרשימה המשותפת):>
אדוני היושב-ראש, יש לי דיון בוועדת החוקה. קודם כול אני מברך אותך על הפרס שקיבלת, מגיע לך בזכות.
<אחמד טיבי (הרשימה המשותפת):>
הפרלמנטר המצטיין.

<אוסאמה סעדי (הרשימה המשותפת):>
פרלמנטר מצטיין.

<אחמד טיבי (הרשימה המשותפת):>
התואר לא היה מפתיע.
<עבדאללה אבו מערוף (הרשימה המשותפת):>
אני מצטרף לברכות.

<אוסאמה סעדי (הרשימה המשותפת):>
העניין הזה של תעריפי מים, אדוני היושב-ראש, אנחנו כבר מעלים את זה מהיום הראשון של הכנסת הזאת. הצעתי הצעת חוק של מתן פטור ממע"מ על המים וגם על העניין הזה של ההיטלים שגובים התאגידים. הייתה העלאה, אדוני היושב-ראש, של התעריפים האלה מ-70-60 שקל ל-170-160 למטר בנייה. זה עלות - -
<עבדאללה אבו מערוף (הרשימה המשותפת):>
מטורפת. 

<אוסאמה סעדי (הרשימה המשותפת):>
- - העלאה מטורפת שאין לה כל הסבר. 
<רעיה עדני:>
התעריף בין 60 ל-80 לקוב.
<עבדאללה אבו מערוף (הרשימה המשותפת):>
לוקחים 164 שקל.
<רעיה עדני:>
בין 60 ל-80.

<עבדאללה אבו מערוף (הרשימה המשותפת):>
לא, לא.

<אוסאמה סעדי (הרשימה המשותפת):>
לא, עכשיו 164. תבדקי.

<עבדאללה אבו מערוף (הרשימה המשותפת):>
164 שקל.

<אוסאמה סעדי (הרשימה המשותפת):>
עלה ל-164. תבדקי, אם את לא יודעת באוצר, אז זה מאוד - - -

<ניר וילנר:>
הוא מדבר על הכי גבוה.
<עבדאללה אבו מערוף (הרשימה המשותפת):>
ועוד מס הרים ומס צפיפות והכול.
<אוסאמה סעדי (הרשימה המשותפת):>
ולכן, 164 שקל, אני אומר לך, ואנשים פונים אלינו, מי שמבקש רישיונות. ואתם מדברים על בנייה בהיתר, ואנשים רוצים לקבל היתר ולבנות בהיתר, אבל אם רישיון עולה 164 למטר כפול 100 מטר, 200 מטר, צריך לשלם עשרות אלפי שקלים רק בשביל אגרת ביוב וחיבור למים. 
העניין הזה של הפטור לזכאים, אדוני היושב-ראש, כולל הנכים ובעלי המוגבלות והקשישים, אני חושב שאנחנו אפילו לא צריכים למשוך כל כך הרבה זמן, אדוני היושב-ראש, חודשים על גבי חודשים על מנת לתת פטור של כמה שקלים לשלושה קוב. לשלושה קוב. 

<אבנר עורקבי:>
פטור מלא.
<אחמד טיבי (הרשימה המשותפת):>
להתחיל מהתחלה.

<אוסאמה סעדי (הרשימה המשותפת):>
אני אומר מהקוב הראשון. מהקוב הראשון, שלושה קוב כפול חמש זה 15 שקל. כל ההנחה הזאת שעל 15 שקל לנכה, ואני חושב שהמדינה צריכה לתת לאנשים האלה פטור מלא מהקוב הראשון, והגיע הזמן שבאמת לא רק נדבר על העניין של הורדת תעריפי מים – כל הזמן אנחנו מדברים, אבל במציאות, בפועל זה רק עולה. זה רק עולה. ואני נזכר בימים שלפני כמה שנים, לפני כל הרפורמה הזאת והתאגידים שמחירי המים, היינו מקבלים את החשבון של המים - 20 שקל, 30 שקל, 40 שקל, היום - 300 שקל, 400 שקל.
<קריאה:>
500.

<ריקי מורד:>
200%.
<אוסאמה סעדי (הרשימה המשותפת):>
300%-200%. זה טירוף מערכות שצריך, אדוני היושב-ראש, אתה תוביל את זה ואנחנו בעדך כדי לפתור את העניין הזה.
<היו"ר משה גפני:>
מאה אחוז. תודה רבה. אחמד טיבי.

<אחמד טיבי (הרשימה המשותפת):>
אני בהחלט מסכים עם מה שאמר עמיתי חבר הכנסת סעדי, את ההנחה ואת ההטבה צריך להתחיל מהקוב הראשון. 

<אבנר עורקבי:>
רטרו.
<אחמד טיבי (הרשימה המשותפת):>
דווקא לאוכלוסייה הזאת שהיא אוכלוסייה שחשבנו עליה תמיד במונחים אחרים, היא זקוקה להטבות האלה. ולכן, אני לא מבין למה ההתעקשות של לא לתת לאנשים בעלי מוגבלויות. 

<היו"ר משה גפני:>
רשות המים מסכימה, האוצר לא מסכים. 

<אחמד טיבי (הרשימה המשותפת):>
האוצר, האוצר. הבעיה עם האוצר, ולכן אנחנו כחברי ועדת הכספים, אדוני היושב-ראש – אגב, גם המספרים שהציג עמיתי חבר הכנסת סעדי לגבי עלות האגרה של חיבור לבנייה הם מחירים גבוהים, וועדת הכספים גם כאות מחאה, אגב, בהמשך למחאה שפתחת בה בבוקר נגד האליטות צריכה לקבל את שתי ההחלטות האלה, זה יהיה מסר חשוב, אדוני היושב-ראש.
<היו"ר משה גפני:>
תכף, אני מכין משהו לעניין הזה. 

<אחמד טיבי (הרשימה המשותפת):>
בוא נכין.

<היו"ר משה גפני:>
חבר הכנסת אורי מקלב, אתה עסקת בעניין הזה גם בכנסת השמונה-עשרה בראש ועדת משנה.
<אוסאמה סעדי (הרשימה המשותפת):>
תן פתרון.
<אורי מקלב (יהדות התורה):>
זה התחיל כבר בכנסת השבע-עשרה. 

<היו"ר משה גפני:>
כן, אבל בכנסת השמונה-עשרה זאת הייתה ועדת משנה.
<אורי מקלב (יהדות התורה):>
 אני זוכר שזה התחיל עם היטל הבצורת. 

<קריאה:>
נכון.
<אורי מקלב (יהדות התורה):>
אבל כנראה שסגולה לאריכות ימים – עד שלא נסיים את החוק הזה, אני לא רוצה שזה יהיה - - -
<היו"ר משה גפני:>
לא, לא. סגולה לאריכות ימים נחפש במקומות אחרים. את מחירי המים אנחנו מורידים עכשיו. 

<אורי מקלב (יהדות התורה):>
התחלפו כבר כל מיני רפרנטים באוצר וקיבלו תפקידים בכירים מאוד ונהיו מנכ"לים של משרדים, ואנחנו עדיין עסוקים ועומדים באותו מקום. 

<אוסאמה סעדי (הרשימה המשותפת):>
אנחנו עדיין חברי כנסת. 

<היו"ר משה גפני:>
מי שהיה סגן ממונה על המים נהיה המנכ"ל.

<אורי מקלב (יהדות התורה):>
מנכ"ל ועוד אחרים, ומדברים עליהם גדולות בעוד כל מיני מקומות ועוד תפקידים, והמים הפסיקו אפילו לזרום בירדן, ואנחנו עדיין עסוקים כאן במתן ההנחות למגזרים המיוחדים או לסקטורים המיוחדים, ואני באמת מתפלא. 
אבל קודם כול, אדוני, אני רוצה גם להצטרף בדברי ברכה על אות הפרלמנטר המצטיין שקיבלת. 
<היו"ר משה גפני:>
תודה רבה.
<אורי מקלב (יהדות התורה):>
מפני החשד שלא יחשבו – אתמול ברכתי אותך – איך אני לא מברך על זה. 

<היו"ר משה גפני:>
כן. תודה רבה.

<אורי מקלב (יהדות התורה):>
אני כן רוצה לציין – חבר הכנסת אחמד טיבי – שקיבלת את אות הפרלמנטר המצטיין לא על כך שאתה מעביר את תקציב המדינה כבר שנה רביעית, שנה חמישית, או כמה פעמים שהעברת, אלא קיבלת את הפרלמנטר המצטיין על כך שגם כשאתה מתעסק בדברים הכי גדולים, אתה לא מניח באופן עקבי את הדברים הקטנים ומטפל גם בהם. 

<אוסאמה סעדי (הרשימה המשותפת):>
הקטנים במירכאות. 

<אורי מקלב (יהדות התורה):>
על זה אות הפרלמנטר המצטיין.
<היו"ר משה גפני:>
תודה רבה. 
<אורי מקלב (יהדות התורה):>
זה 28 שנה שאתה חבר כנסת - - -

<היו"ר משה גפני:>
27.

<אורי מקלב (יהדות התורה):>
27, אבל המסגרת היא 28. בכל אופן, השאלה והתמיהה גדולה מאוד, אנחנו מדברים על אוכלוסייה מאוד מאוד מצומצמת שאנחנו מכירים טוב, ולקחנו אותה בפינצטה - כמה אחוז נכות, על מי אנחנו מדברים, על הקשישים, לא מדובר שאנחנו נותנים לכלל האוכלוסייה או למגזרים מאוד מאוד רחבים. אנחנו יודעים כמעט על כל אחד ואחד שמקבלים. וגם כאן אנחנו לא יודעים עדיין לתפור חליפה מתאימה כדי לתת להם את ההנחה המתבקשת והמינימלית הזו. 

דיברנו על כך שבהתחלה רצינו לתת מעל 3.5 קוב. התברר, וכפי שהוועדה מצאה לנכון, אמרנו שלא ניתן הנחות, אנחנו רוצים אחרי זה מעקב של ניצול. המעקב של הניצול הזה בא והציף בפנינו שאין ניצול של הנחה. אמרנו שאנחנו רוצים לפטור אותם, מצאנו גם את הדרך איך לפתור את זה. לחלק אפשר לתת מעל 3.5 קוב, אבל מכיוון שמדובר בצרכנים שלא משתמשים בכול, אמרנו: אז בואו ניתן להם מהקוב הראשון או מהקוב השני, כמה שהם צריכים כדי שיוכלו לממש את ההנחה.
<אבנר עורקבי:>
היה סיכום.
<אורי מקלב (יהדות התורה):>
וזה היה הסיכום. והדבר הזה מאוד מתקבל על הדעת, והוא לא גורם לאיזה שינוי מערכתי, שינוי בחשיבה, שינוי בסטטוס. זה אותו דבר רק הופכים את זה, נותנים את זה בצורה שאפשר לממש את זה. ואנחנו נתקלים בחסמים האלה, זה מראה שבעצם לא רוצים לתת את ההנחה. אנחנו מקשים עליהם כשאנחנו מכריחים אותם אז נותנים איזה משהו, מוצאים איזה - - -
<מזל שחר נהיר:>
עושים טובה.
<אורי מקלב (יהדות התורה):>
לא רק טובה. באמת בעניין הזה כאן משתקף ש-15 שקלים לחודש זה מהותי לאנשים. 15 שקלים לחודש מצטבר לשנה קרוב ל-200 שקלים. 200 שקלים זה חשבון שרואים כמה המצוקה שלהם גדולה, כמה הם מתאמצים בשביל זה, כמה זה חשוב להם, לציבור שהם עצמם מייצגים. 

לכן, אדוני היושב-ראש, כנראה שבלי הפסקת דיונים או בלי איזה צעד דרסטי לא זז כאן שום דבר במערכות. הפסקת דיונים, לא באים להצבעות, לא באים, וזאת השפה שמבינים פה. ואני תמהה על כך.
<אוסאמה סעדי (הרשימה המשותפת):>
מי מבין?
<אורי מקלב (יהדות התורה):>
לא יודע, אולי האוצר, ראש הממשלה, כנראה גם בזה בלי שיהיו הפסקות, בלי שביתות, בלי שלא עושים שום דבר - - -
<אוסאמה סעדי (הרשימה המשותפת):>
אתם בממשלה, מקלב, נו.
<אורי מקלב (יהדות התורה):>
כן, אז אתה רואה, שגם אנחנו מדברים ככה, זה השיח התרבותי.

<אוסאמה סעדי (הרשימה המשותפת):>
אם אתם מדברים, אז איך אנחנו נדבר?
<אורי מקלב (יהדות התורה):>
נו, אז זה אותו דבר.
<אחמד טיבי (הרשימה המשותפת):>
אדוני, לפני שאתה מעיר, אני חייב להתייחס. אני רוצה להסכים עם מה שאמר חברי אוסאמה סעדי וחברי אורי מקלב לדברי הברכה לגביך, אדוני היושב-ראש.
<היו"ר משה גפני:>
מה יש לכם אתם היום?
<אורי מקלב (יהדות התורה):>
אנחנו מאוד מאוד גאים בזה.

<אחמד טיבי (הרשימה המשותפת):>
אני חושב שאחרי 27 שנים טבעי הוא הדבר שאתה תזכה לאות הפרלמנטר.

<היו"ר משה גפני:>
מה קרה לך?

<אוסאמה סעדי (הרשימה המשותפת):>
לא זכה עד היום?

<עבדאללה אבו מערוף (הרשימה המשותפת):>
זה בפעם השלישית.
<אורי מקלב (יהדות התורה):>
אנחנו מתפלאים למה הוא לא קיבל, אתה שאלת אתמול למה הוא לא קיבל.

<היו"ר משה גפני:>
נכון.

<אורי מקלב (יהדות התורה):>
זאת השאלה האמיתית.

<אחמד טיבי (הרשימה המשותפת):>
א', אני רואה בזה סימן טוב לגבי קבוצות נחשלות אחרות בכנסת, לגבי מיעוטים. 

<היו"ר משה גפני:>
לא קבוצות נחשלות. קבוצות מיעוט.
<אחמד טיבי (הרשימה המשותפת):>
נחשלות לא בכ"ף.
<אורי מקלב (יהדות התורה):>
נחשלות זה בעיניהם לא בעינינו.
<אוסאמה סעדי (הרשימה המשותפת):>
בחי"ת.

<היו"ר משה גפני:>
אתה מייצג קבוצת מיעוט באוכלוסייה. רבים מחברי הכנסת יכולים להתקנא בך ובפעילות שלך.
<אחמד טיבי (הרשימה המשותפת):>
אנחנו קבוצה מוצלחת אבל מוחלשת ונחשלת.
<היו"ר משה גפני:>
עוד נדבר על ההגדרות.

<אחמד טיבי (הרשימה המשותפת):>
אוקיי. אני חושב שזה היה אך טבעי מי שהיה אתמול.
<היו"ר משה גפני:>
תודה רבה, תודה. 

<אחמד טיבי (הרשימה המשותפת):>
אני מרגיש שזה מגיע לך. וכמו שאמר מקלב, זה בגלל סוג הדיונים שאתה מנהל, וההקשבה לציבור הזה שהוא ציבור שחשוב שיטו לו אוזן בהקשבה, במיוחד בוועדת הכספים. 

<היו"ר משה גפני:>
תודה. אני רק רוצה שתדע, שתראה בדיונים, אנחנו מקיימים פה הרבה דיונים. אנחנו מקיימים פה דיונים שמגיעים לפה שועי הארץ, עשירים מאוד.

<אחמד טיבי (הרשימה המשותפת):>
נכון.

<היו"ר משה גפני:>
שבאים בטענות על עבודת הוועדה, אבל אתה רואה, כשאם באים מגיעים הרבה לוביסטים, עורכי-דין מהמדרגה הראשונה. 

<אחמד טיבי (הרשימה המשותפת):>
אבל עכשיו אין.

<היו"ר משה גפני:>
עכשיו אין.

<אחמד טיבי (הרשימה המשותפת):>
מה ההסבר? אדוני.
<אבנר עורקבי:>
כי מבקר המדינה לא - - -

<היו"ר משה גפני:>
אני רוצה לדעת - אבנר עורקבי, נכון יש לו כסף לשכור עורך-דין מהמדרגה הראשונה?
<אבנר עורקבי:>
הלוואי.

<עבדאללה אבו מערוף (הרשימה המשותפת):>
היחס למקופחים, זאת הסיבה.

<אליהו יצחק:>
הייתי מביא את זה למקום אחר.
<היו"ר משה גפני:>
תודה רבה על הברכות. לפני שאני נותן לאורחים אני רוצה רק בשני משפטים להגיד את ההיסטוריה של הדבר הזה. הייתה ממשלה עד אותו תאריך שזה כבר די הרבה שנים, אי-אפשר היה להוזיל או להעלות מחירי מים בלי אישור של ועדת הכספים. היה פיקוח ציבורי על העלאת המחירים. העבירו את החוק הזה – אנחנו היינו אז באופוזיציה – העבירו את החוק הזה, אנשים גם לא שמו לב, הקימו את תאגידי המים בחוק, והוציאו את הפיקוח מוועדת הכספים. מאז מחירי המים עלו במאות אחוזים באופן שאין לזה אח ורע בשום תחום אחר.
<עבדאללה אבו מערוף (הרשימה המשותפת):>
אז צריך להחזיר את הגלגל אחורה.
<היו"ר משה גפני:>
רגע. זה מה שקרה, ואז פתאום נהייתה בצורת. נהייתה בצורת אז הביאו את היטלי הבצורת, שאז אמרנו גם כן אלה שזקוקים למים לא יצטרכו לשלם את ההיטל הזה מכיוון שמבחינה בריאותית או דברים מהסוג הזה צריך שימוש ביותר מים.
<אוסאמה סעדי (הרשימה המשותפת):>
כשאין בצורת, אדוני היושב-ראש, הורידו את התעריפים?

<עבד אל חכים חאג' יחיא (הרשימה המשותפת):>
לא, לא הורידו. אף פעם לא הורידו. זה מה שדיברנו.
<היו"ר משה גפני:>
לא, לא. הייתה תוספת של היטל. מחירי המים עלו ונשארו בגבהים ששם הם נמצאים. להפך, עוד עלו הלאה. אבל בנוסף היה היטל בצורת בגלל שלא היו מים, ואמרו לנו: תתפללו. התפללנו ואין בצורת. ביטלנו את היטל הבצורת, כאן בוועדה בחוק. 
<דורון יהודה:>
אז צריך גם להוריד את מחירי המים. 

<היו"ר משה גפני:>
רגע. אני רק מסכם את מה שהיה במהלך השנים עם הדבר הזה. היום אין היטל בצורת כבר כמה שנים, זה בוטל כאן בוועדה. הפיקוח על מחירי המים לא חזר לוועדת הכספים, הוא נשאר בידי משרד האוצר. פורמלית זה רשות המים, אבל אין להם מילה רצינית. זה כמו בכל המשרדים, מי שמנהל את המדינה זה אגף התקציבים במשרד האוצר, והם באים - - - 
<עבדאללה אבו מערוף (הרשימה המשותפת):>
אבל לא רעיה.
<היו"ר משה גפני:>
גם רעיה, אין לי טענות, אני מספר את העובדות, היא לא מכחישה את זה. ואז הם באים לפה ואומרים: יש חוק בוועדת העבודה והרווחה שנוגע למים. החוק הזה כמובן לא מתקדם, הוא מה-27 בינואר, והחוק הזה הוא בכלל חוק שמדבר על היטלי הפקה, על מערכת היחסים בין רשות המים לבין מקורות, כל הדברים – חוק גדול מאוד, אתם יכולים לקרוא אותו. יש שם גם את ההסכם הקואליציוני של ש"ס, מה יהיה במחירי המים - מע"מ ולא מע"מ, הפחתת המע"מ כמובן לא קיימת. החוק הזה לא התקדם, הוא עוסק ברובו הגדול בהסדרת הנושאים של חוק המים, שזה בסדר, אין לי טענות. בעזרת השם כשזה יתקדם שם נדבר. בינתיים זה לא מתקדם. 
אנחנו מדברים על משהו אחר לחלוטין. אמרתי את זה בתחילת הישיבה. אנחנו לא מבקשים כסף. אנהל דיון כשיגיע התקציב, אנהל דיון עם אגף התקציבים אולי להגדיל את הסכום הזה, אבל זה לא קשור לדיון של עכשיו. אני מבקש למצות את ה-70, 70 ומשהו מיליון שקל בהנחה לאותן קבוצות. איך ממצים את זה? ממצים את זה באופן כזה שבו נותנים את ההנחה או את הפטור מהקוב הראשון. 
<קריאה:>
על הכול.

<היו"ר משה גפני:>
על זה לא צריך תוספת תקציב. אני גם מבקש להוסיף קבוצות, מכיוון שאם דיברתם על 35-30 מיליון שקל צריך להוסיף קבוצות עם מצב כלכלי קשה, אפילו אם הם לא נכים לתת להם את ההנחה הזאת, או את הפטור הזה. 
<מזל שחר נהיר:>
נכון מאוד.
<היו"ר משה גפני:>
יש כסף, אני לא מבקש מאגף התקציבים תוספת. אני מבקש אחרי כל כך הרבה זמן שאנחנו רואים שלא ממצים את ההנחה להוסיף את זה. לא רק מחאה על מה שאמר רמי סדן נגד ש"ס.
<אחמד טיבי (הרשימה המשותפת)א:>
אנחנו עכשיו בין הברז לסדן.
<היו"ר משה גפני:>
כן. הכנתי, הלשכה המשפטית יותר נכון הכינה הצעת חוק. הצעת החוק הזאת אומרת שאנחנו לא סומכים על האליטה. לא יודע מה הם יחליטו. אני אחתים, אני אבקש מהעוזרים שלי להחתים את כל חברי הכנסת, כל מי שירצה כמובן, אנחנו מחזירים את הגלגל אחורנית - העלאה או הוזלה של מחירי המים יהיו טעונים אישור ועדת הכספים. 

<אוסאמה סעדי (הרשימה המשותפת):>
יפה מאוד.
<היו"ר משה גפני:>
האליטות לא מחליטות לבד. האליטות, לא אתם.
<אבנר עורקבי:>
אני מתנדב ראשון להחתים. 

<היו"ר משה גפני:>
עם כל הכבוד, תעבור פריימריז.
<אבנר עורקבי:>
להחתים, להחתים את כל חברי הכנסת.
<היו"ר משה גפני:>
אה, להחתים. אחרי הישיבה אבקש מהעוזרים שלי להחתים את זה, להחזיר חזרה. 
<אוסאמה סעדי (הרשימה המשותפת):>
אנחנו מצטרפים. 

<היו"ר משה גפני:>
הסיכוי לזה קלוש.

<אחמד טיבי (הרשימה המשותפת):>
אבל זאת אמירה.
<היו"ר משה גפני:>
בסדר. במסגרת חוק כזה הצלחתי להביא את ההנחה לנכים. אני זוכר שזאב אלקין היה יושב-ראש הקואליציה, רץ אחרי במסדרון, אמר: גפני, אגף התקציבים מתאבד על החוק הזה. שלא תעז. אמרתי: אני אעז. זה היה על סדר-היום. ואז בא אגף התקציבים, אמרתי לו: 60 מיליון שקל לנכים. אז אני, אתה יודע, כמו איזה גולם הייתי צריך להעביר את החוק. למה אני צריך את הדגים, אני צריך את החכה. אבל יכול להיות שעכשיו נלך לזה, ואנחנו נמצאים בבניין שגם מה שנראה לא סביר פתאום מתגלה כסביר.
<אחמד טיבי (הרשימה המשותפת):>
מה בכללי יגיד נוסח החוק?
<אוסאמה סעדי (הרשימה המשותפת):>
להחזיר את הפיקוח לוועדת הכספים. 

<היו"ר משה גפני:>
אחרי שמועצת הרשות קובעת את זה, באישור ועדת הכספים. בסעיף קטן (ג) אחרי רשאית יבוא "באישור ועדת הכספים". 

<שגית אפיק:>
כל התעריפים וההנחות יהיו באישור ועדת הכספים.
<היו"ר משה גפני:>
הכול. הכול באישור ועדת הכספים. אתה לא יכול לבוא פתאום, ולהגיד: עד היום מחיר לקוב הוא חמישה שקלים, עכשיו הוא שמונה שקלים. אתה צריך אישור של הוועדה. נביא את האנשים, נדון בזה, את החוק הזה אנחנו לוקחים ברצינות. אני על כל פנים לוקח אותו ברצינות, אחכה להזדמנות, אני חושב שזה צודק, אני חושב שמחירי המים לא יכולים להיקבע במשרד האוצר, ברשות המים, ושלא תגידו לנו לפחות את התירוץ המרגיז הזה שזה מחירי עלות. זה לא מחירי עלות. הנכה משלם את החקלאות ואת התעשייה. 
<ריקי מורד:>
נכון.

<היו"ר משה גפני:>
אני בעד החקלאות והתעשייה, תביאו כסף במקום להפחית מע"מ.

<אוסאמה סעדי (הרשימה המשותפת):>
יותר חשוב.

<היו"ר משה גפני:>
 זאת לא עלות. משלמים הרבה יותר כסף ממה שעולים המים בגלל שמסבסדים נושאים שחייבים לסבסד. 
<אוסאמה סעדי (הרשימה המשותפת):>
מה קודם? חיי אנשים קודמים לתעשייה. 

<היו"ר משה גפני:>
אני בעד לסבסד את החקלאות, אני חושב שחייבים לסבסד את התעשייה מכסף אחר.
<אוסאמה סעדי (הרשימה המשותפת):>
אבל מה קודם?

<היו"ר משה גפני:>
לא מה שקודם, שיביאו כסף של עידוד התעשייה, של עידוד החקלאות.

<אוסאמה סעדי (הרשימה המשותפת):>
חיי אנשים קודמים.

<אבנר עורקבי:>
אבל הם יעלו את המחירים. 

<היו"ר משה גפני:>
אל תגידו שמדובר על מחיר עלות, זה לא מחיר עלות, אלו מחירים שנדע שהנכה מסבסד את התעשייה.
<ריקי מורד:>
נכון, נכון.

<אליהו יצחק:>
ואת החקלאות.

<היו"ר משה גפני:>
את התעשייה יותר.

<ניר וילנר:>
אין סבסוד תעשייה.
<היו"ר משה גפני:>
אה, זה לא נכון?

<קריאה:>
לא, תעשייה כבר לא.

<אליהו יצחק:>
הילדים שלי לומדים בתלמוד תורה משלמים את התעשייה.
<קריאה:>
גם הזכאים, לא רק הנכים. 

<ריקי מורד:>
כל מה שאמרו כאן נכון. 

<היו"ר משה גפני:>
מי הילד שלו לומד בתלמוד תורה?

<אליהו יצחק:>
אני אומר, הילדים שלומדים גם משלמים את הכול.
<היו"ר משה גפני:>
אה, טוב שאמרת תלמוד תורה, בגלל שאם היית אומר בית-ספר רגיל אז היו אומרים שהמדינה לא מסבסדת אותו. את תלמוד התורה המדינה לא מסבסדת. למה זה לא נכון? אתה רק מסבסד את המים.
<רעיה עדני:>
התעשייה משלמת תעריף ביתי גבוה, תעריף מלא. 

<היו"ר משה גפני:>
אין סבסוד יותר לתעשייה? ממתי אין?

<ניר וילנר:>
אני חושב שכבר שנתיים.
<היו"ר משה גפני:>
ממתי אין סבסוד?

<רעיה עדני:>
שנתיים, כן. 

<היו"ר משה גפני:>
פשוט טרגדיה מה שאתם אומרים עכשיו. בגלל שהמשמעות של העניין שמפעלים אחד אחרי השני הולכים לסין. זה המשמעות של העניין. הארנונה שם ומחירי המים יותר זולים. העיקר אתם שומרים על הכסף. למה? מה אתם עושים אתו בסוף?
<אוסאמה סעדי (הרשימה המשותפת):>
רזרבות. בסוף מחלקים את זה. 
<מזל שחר נהיר:>
נוסעים לנופש.

<היו"ר משה גפני:>
חקלאות מסבסדים? זאת אומרת, המחיר שכולנו משלמים זה לא מחיר עלות?
<אוסאמה סעדי (הרשימה המשותפת):>
לחקלאות יש תעריף מיוחד וגם לתעשייה.

<רעיה עדני:>
לפי הסכם החקלאים הסבסוד הזה הולך ומצטמצם כל שנה והוא ייסגר כמעט לגמרי. 
<אורי מקלב (יהדות התורה):>
כמה הוא נשאר, 200 מיליון?

<קרן מנצור:>
יש לי פה את כל התעריפים אם אתה רוצה.
<היו"ר משה גפני:>
לא, זה בסדר, אני לא שם.

<אורי מקלב (יהדות התורה):>
כמה הוא היום? 200 מיליון? או שכבר ירד מ-200 מיליון?
<קריאות:>
- - -

<היו"ר משה גפני:>
תגידי, ומי מסבסד את המשרדים החדשים של תאגידי המים ואת המשכורות שם? 

<קריאה:>
הנכים.

<היו"ר משה גפני:>
הילד שלו מהתלמוד תורה מסבסד?
<מרית לביא:>
הזקנים.

<היו"ר משה גפני:>
הזקנים מסבסדים. מי ביקש רשות דיבור? בבקשה. אחרי זה אבנר.
<דורון יהודה:>
אני חוזר על הנושא הזה הרבה הרבה פעמים מהיום הראשון שהייתה שנת הבצורת - אנחנו ציבור הנכים זקוקים למים יותר מאדם רגיל. ואתן לכם רק להבין מה זה צריכת מים אצל נכים. נכה, כאשר יש לו כאבים בכתפיים, בצוואר או בכל מקום הוא משתמש במים להזרים אותם על הגוף שלו, מים חמים על מנת להרגיע את הכאב. ולכן, השימוש במים אצל נכים – יושב פה רופא שיכול גם לדעת, להגיד את הדברים אם אני צודק או לא. 

<אורי מקלב (יהדות התורה):>
מי רופא?
<אליהו יצחק:>
דיברנו על זה.

<דורון יהודה:>
המים גורמים לנכה להרגיש הרבה יותר טוב ולתפקד בחיי היום-יום. ולכן, כשמישהו אומר לי שהוא נותן לי שבעה קוב הנחה במים הוא עושה צחוק מהנכים.
<היו"ר משה גפני:>
נכון.
<דורון יהודה:>
אני אתן לכם דוגמה. אני משלם היום 800-700 שקל מים. נראה לכם הגיוני? הייתי משלם 100 שקל, היום אני מגיע ל-800-700 שקל ומעלה. כמוני יש הרבה נכים שהם גם עושים את הצרכים, יש להם חיתולים, הם צריכים להתנקות, הם צריכים לעשות כל מיני פעולות שלא נעים לי להגיד אותם פה, ולכן הם צורכים מים יותר מאדם רגיל. אני אומר, צריך להוריד את כל הנושא של הנטל שהטלתם על ציבור הנכים. הטלתם נטל על האנשים שחיים מ-2,300 ונתתם להם לשלם 700-600 שקל.

<היו"ר משה גפני:>
אני מציע לא לחזור על הדברים, אני רוצה רק להתמקד בפעולות הקונקרטיות שנעשה. 

<דורון יהודה:>
מה שאני מבקש, זה קודם כול אם אתה זוכר, אם כולנו זוכרים, המחיר לקוב היה ארבעה שקלים, המחיר הראשוני, פתאום זה עלה לשמונה. נתתם הנחה, אבל ההנחה לא משמעותית, כי היא ממילא עלתה. היא עלתה בחזרה. 

<היו"ר משה גפני:>
אם אפשר, יש רבים שביקשו רשות דיבור, אני רוצה לאפשר לכולם, אז אם אפשר שכולם יצטמצמו. אבנר, בקצרה. רק אטרקטיבי, בגלל שאני רוצה ללכת לפתרונות.
<אבנר עורקבי:>
אנחנו דנים בזה כבר הרבה זמן, הרבה שנים, עבדתי צמוד עם הרב אורי מקלב, עבדנו ביחד, היה תכנון של מחיר נמוך, מישהו עבד עלינו פה בכספים, והם יודעים לסובב אותנו יפה מאוד, העלו את זה לשמונה. זה דבר אחד.

דבר שני, אני רוצה לומר לכם דבר אחד, דבר נוסף - - -

<היו"ר משה גפני:>
הצעה, הצעה. הבעיות ברורות, כולנו מסכימים על זה.
<אבנר עורקבי:>
ברור. אני רוצה לבקש ממך משהו. אנחנו הנכים חיים מקצבה של 2,340 שקל. המדינה מסרבת להעלות לנו את קצבת הנכות. יש פה חברת כנסת שמובילה חוק מסוים שהוא עולה כ-6-5-4 מיליארד שקל, ואף אחד לא רוצה לשמוע אותה כי זה הרבה כסף.

<נאוה בוקר (הליכוד):>
4 מיליארד.
<אבנר עורקבי:>
זה יותר כסף ממה שנתנו לאביגדור. כן. אז בוא נאמר את הדברים האלה. מצד אחד אתם אומרים לנו לשלם כסף של החשמל, מים וכיוצא בזה. באתם, הבאתם לנו הנחה בחשמל. במים אנחנו לא מקבלים שום הנחה למעשה. הרי הלכה למעשה מתברר לנו ככה. 

אני מבקש בכל לשון של בקשה, לתת לנו את הפטור רטרו. רטרו. אני מבקש בכל – ממש זאת בקשה. זה כאילו אתה הולך וגוזל את הנכים, כל חודש 500, 600 שקל ועל זה אני יכול להעיד, 500, 600 שקל בחודש - אני לא משלם להם, שילכו יחפשו אותי בסיבוב. אבל רטרו לתת לנו את הפטור. לא הנחה. פטור מלא ממים. זה מוצר בסיסי לנכים בעלי צרכים מיוחדים. אם אנחנו לא מקבלים את הקצבה בשכר מינימום אני רוצה פטור מלא. אני מבקש פטור מלא. 
<היו"ר משה גפני:>
תודה רבה. דברייך נרשמו, אפילו – נאוה.
<נאוה בוקר (הליכוד):>
אני בעד. 

<היו"ר משה גפני:>
את רוצה לדבר או שאת רוצה לתת לה?

<נאוה בוקר (הליכוד):>
אני מעדיפה שהנציגה של ארגון יד לבנים תתייחס, רחל לניאדו.
<היו"ר משה גפני:>
בסדר. את מבקשת שהיא תדבר עכשיו?

<רחל לניאדו:>
אני אדבר והיא תתייחס אחרי, בסדר?
<נאוה בוקר (הליכוד):>
כן.

<היו"ר משה גפני:>
זה סידור לא כל כך מובן, אבל, בבקשה, אני מסכים.

<נאוה בוקר (הליכוד):>
אין לי בעיה להציג את הנושא.

<היו"ר משה גפני:>
אני בלאו הכי רוצה לתת לכולם, אז בבקשה. רק אם אפשר בקצרה. 

<רחל לניאדו:>
ממש שני משפטים.
<היו"ר משה גפני:>
הנושא ברור. זאת אומרת, זה עכשיו נכנס לדיון – אני לא רוצה להגיד מאבק – בין ועדת הכספים לבין משרד האוצר. זה עכשיו על סדר-היום. השאלה מי ינצח. אם הם ינצחו אז לא תהיה הנחה, אם אנחנו ננצח תהיה הנחה, נורא פשוט. ואני חבר שלהם, אני לא רב אתם היום.

<רחל לניאדו:>
מה שאנחנו מבקשים פשוט להסב את תשומת לב הוועדה - בתקנות משק המים נקבעו כמה קבוצות, כמו שציינת בתחילת הדיון, שזכאיות להנחה בתעריפי המים. אחת הקבוצות הזכאיות היא כל אזרח במדינה שמקבל גמלת סיעוד. משרד הביטחון משלם את אותה גמלת סיעוד לזכאים שלו, למשפחות השכולות. הם בעצם יכולים לבחור - או דרך משרד הביטחון או דרך ביטוח לאומי. ביטוח לאומי מעביר לרשויות המים את הרשומות שלו, שכמובן לא כוללות את אותן משפחות, כי הן לא זכאיות שלו, ונוצר איזשהו עיוות. מה שאנחנו מבקשים זה להוסיף את המשפחות השכולות כזכאיות להנחה, כי הן מקבלות את אותה קצבת סיעוד ממשרד הביטחון.
<היו"ר משה גפני:>
מישהו יכול להשיב על הדבר הזה?
<נאוה בוקר (הליכוד):>
אני רוצה לומר שמדובר ב-200 משפחות, גפני.
<רחל לניאדו:>
1,200.
<נאוה בוקר (הליכוד):>
1,200.

<רחל לניאדו:>
גם אלמנות וגם הורים שכולים.

<היו"ר משה גפני:>
למה הם נופלים בין הכיסאות?
<אורי מקלב (יהדות התורה):>
זה נשמע אבסורד לגמרי. אלה שנמצאים ברשימות של יד לבנים לא מקבלים? ביטוח לאומי לא נמצא?
<ניר וילנר:>
אנחנו מקבלים רשימה ומעבירים. 

<אורי מקלב (יהדות התורה):>
אבל הם אומרים שהרשימה שלהם היא לא ישירות של ביטוח לאומי.

<היו"ר משה גפני:>
מה אתה אומר, אורי? 

<אורי מקלב (יהדות התורה):>
אני אומר שזה נשמע אבסורד לגמרי שהמשפחות האלה לא - - -

<היו"ר משה גפני:>
אבל הטענה, בגלל שהם לא נחשבים נכים הם לא נמצאים באותן קבוצות, הם לא נכי צה"ל והם לא נכים רגילים - ההורים השכולים. 

<רחל לניאדו:>
גם לא מפאת גמלת סיעוד. 

<נאוה בוקר (הליכוד):>
גפני, זה רק מי שמקבל גמלת סיעוד. יש פה עוול.
<אורי מקלב (יהדות התורה):>
מכיוון שהיא משלמת את זה דרך יד לבנים אז הם לא - - -

<קריאות:>
- - -

<היו"ר משה גפני:>
אני לא מכיר את זה. אם תוכלי להסביר שנבין בדיוק מה הנושא. 

<רחל לניאדו:>
אסביר את זה בצורה נורא פשוטה.

<היו"ר משה גפני:>
במידה שלא, אני מבקש נייר על הדבר הזה. תביאו נייר, אני אעביר את זה למשרדים הרלוונטיים בעניין, נקבל מהם תשובות, יכול להיות שנצטרך לשנות. ברור לחלוטין שמה שאת מעלה, אם אנחנו מגיעים אתם להסכמה, שאת זה אני הולך לבקש מהם, שמוסיפים גם את הקבוצות שמצבם הסוציו-אקונומי חלש ונמוך, אז יכול להיות שזה גם יכנס. בגלל שהם מקבלים גמלת סיעוד ולא חשוב מאיפה. כרגע צריך איזשהו נייר, אבל תסבירי קודם.
<רחל לניאדו:>
המדינה קבעה ברציו שלה שכל מי שמקבל גמלת סיעוד זכאי להנחות.

<היו"ר משה גפני:>
ולא מקבלים.

<נאוה בוקר (הליכוד):>
אז למה אלה לא מקבלים? 1,200 משפחות. 

<רחל לניאדו:>
והם לא מקבלים, כי הם בחרו לקבל את זה - - -
<היו"ר משה גפני:>
מצוין, בסדר, אז זה מה שאמרתי. אני שומע את זה בפעם הראשונה.

<רחל לניאדו:>
יש פה נייר.

<היו"ר משה גפני:>
בסדר. תעבירי לי את הנייר, אני אפנה למשרדים, אני אבקש את ההתייחסות שלהם, יכול להיות שנפתור את זה בלי דיון כאן. אם זה יגיע למצב שלא תהיה התייחסות אני אעדכן אותך. 

<רחל לניאדו:>
פשוט יש פה עיוות. אם הם היו מקבלים - - -
<היו"ר משה גפני:>
הבנתי, בסדר. לא נרפה מהעניין.

<נאוה בוקר (הליכוד):>
אתה יודע מה הקשר שלי למשפחות השכולות, ויש לנו חובה מוסרית לתקן את העוול הזה. 

<היו"ר משה גפני:>
לא נרפה מהעניין. מה רצית להגיד?

<ריקי מורד:>
רק לחזק את זה במשפט אחד. אגף משפחות והנצחה מטפל במשפחות השכולות שמוכרות על-פי חוק חיילים שנספו במערכה. האגף משלם למשפחות השכולות שעונות על הקריטריונים התפקודיים תשלום שמקביל לגמלת הסיעוד. במשרד הביטחון זה נקרא "תגמול לעזרת הזולת". מאוד הגיוני יהיה - - -
<היו"ר משה גפני:>
הבנתי. גם סוציו-אקונומי לא יפתור את זה.

<שגית אפיק:>
סוציו-אקונומי יפתור.

<היו"ר משה גפני:>
למה? הם לא במצב של זה.

<שגית אפיק:>
הם מקבלים גמלה בגלל בעיה.

<היו"ר משה גפני:>
הם יביאו נייר.

<אורי מקלב (יהדות התורה):>
אם הם לא היו הורים שכולים, במצב שלהם הם היו מקבלים. היא טוענת שכן.
<היו"ר משה גפני:>
למה הם היו מקבלים? הם לא נכים.

<שגית אפיק:>
חבר הכנסת מקלב, כשעשינו את התקנות הרציונל אז היה בריאותי, נכות.

<אורי מקלב (יהדות התורה):>
נכון. או סיעודי.

<היו"ר משה גפני:>
זה לא קיים.

<שגית אפיק:>
זה לא מתקיים כאן. אם נכניס רציונליים אחרים אז באמת - - -

<ריקי מורד:>
אבל יש גמלת סיעוד שמקנה הנחה. 

<שגית אפיק:>
אלו הורים שכולים מסוימים שמקבלים גמלה שמקבילה לגמלת סיעוד.

<אורי מקלב (יהדות התורה):>
זה לא באותם קריטריונים.

<רחל לניאדו:>
זה קריטריון שמזכה, הוא כבר קיים. 

<קריאות:>
- - -

<ריקי מורד:>
מי שזכאי לגמלת סיעוד מקבל את ההנחה הזאת. 

<היו"ר משה גפני:>
אין לנו מספיק זמן. הנושא לא יוזנח, הנושא יטופל. אתם תתכוננו לעניין הזה של המשפחות הללו, אני אעביר לכם נייר, אני אבקש תשובה חיובית מכיוון שהם צודקים בטענה. רזיאל אחרק, בבקשה, בקצרה ממש.

<רזיאל אחרק:>
אני אשתדל כמה שיותר קצר למרות שטרחתי להגיע לפה במיוחד. קודם כול אני מסכים ואני חושב שביתרת התקציב שנשאר כן אפשר לתת. אנחנו כנבחרי ציבור יושבי-ראש הדירקטוריונים של תאגידי המים חושבים שאנחנו הלוביסטים, הם לא צריכים לשכור עורכי-דין. אנחנו, כל מי שיושב בצד הזה של השולחן הוא הלוביסט של התושבים. הם לא צריכים לשכור שירותים של עורכי-דין.

<היו"ר משה גפני:>
האמת היא שאני לא מבין בזה כל כך.

<רזיאל אחרק:>
אני יודע שאתה מבין. אני יודע.

<היו"ר משה גפני:>
לא. בגלל שכשהיו פה מנהלי הבנקים הגדולים אז הם לא אמרו: אנחנו הלוביסטים. הם הביאו עורכי-דין ששילמו 100,000 שקל לשעה. כמה אתה לוקח בתור לוביסט?

<רזיאל אחרק:>
אני לא לוקח, אני בהתנדבות.

<היו"ר משה גפני:>
מעניין שרק פה יש התנדבות. למה בבנקים אין?
<רזיאל אחרק:>
נכון. 

<היו"ר משה גפני:>
טוב, לא חשוב.

<רזיאל אחרק:>
והדבר שחשוב לומר פה הוא: כל הזמן מנסים להכפיש או את התאגידים או את רשות המים. חבר'ה, אם אני אסגור את תחנות הדלק מחיר הדלק לא ירד. התאגידים הוא קבלן מבצע. השולחן הזה מחליט מה יהיה.
<היו"ר משה גפני:>
טוב.
<רזיאל אחרק:>
לא. אבל הנקודה הזאת חשובה. 

<היו"ר משה גפני:>
אבל לא זה נושא הדיון.

<רזיאל אחרק:>
רק להדגיש את הנקודה, לחזק את הנקודה שאמרת. בינואר 2001 חוקק חוק תאגידי המים, מחיר המים עלה בצורה דרסטית, דוח מבקר המדינה 63א עמוד 240 הוא כותב: מחיר המים עלה בינואר 2010 ב-30% כתוצאה מהסבסוד לחקלאות והסבסוד לתעשייה. אומרת כאן הגברת ממשרד האוצר שכבר לא מסבסדים, אז אפשר להוריד 10% ממחיר המים כבר אתמול. אם לא מסבסדים למה מחיר המים לא יורד? 
שתיים, יש שני תעריפים, שאלתם את עצמכם פעם למה? עמוד 242, דוח מבקר המדינה כותב כך, בהתחלה הייתה קצבת 2.5%, ראו שזה עשה הרבה רעש העלו את הקצבה ל-3.5 קוב לחודש. אממה, למה הקוב השני מגיע ל-13 שקלים? כי מקורות מקבלת בתעריף הראשון מהשמונה שקלים 24%, בתעריף השני מקורות מקבלת 50%. אז בואו תתקנו את זה כאן בשולחן הזה. תחזירו את ה-24% לתאגידים ואז תראה איך מחיר המים יורד והכול יורד, ואז לא צריך בכלל לתת את התעריף השני. דבר שני שאני רוצה להגיד.

<קריאה:>
שלישי.

<רזיאל אחרק:>
חבר'ה, בארנונה יש ועדת הנחות, במים אין. מים זה מצרך חיוני, וזה נמצא פה בשולחנכם.

<קריאות:>
נכון.

<רזיאל אחרק:>
אם כבר אתה רוצה להשבית את הוועדה, בואו תקימו ועדת הנחות תאגידי מים, תנו לנו כלים וכסף לעזור לאוכלוסייה הזאת. אין היום דבר כזה. זה לא אמיתי, זה הזוי. בארנונה יש הנחה בשביל לנקות את הגינה או לנקות את הכביש יש הנחה של 80%, אבל במים שזה מצרך חיוני – בואו אתם, תשבו כאן בשולחן הזה ותעשו את העבודה הזאת. לא צריך להתאמץ. בחשמל לעשות הנחה, במים בנפרד, תחליטו, כל הנכים מקבלים הנחה גם במים, גם בחשמל, גם בגז. 

<אבנר עורקבי:>
פטור.
<היו"ר משה גפני:>
תודה רבה.
<רזיאל אחרק:>
בבקשה.

<היו"ר משה גפני:>
בואו נעשה את זה מהר. יורם מלול, בבקשה, משפט.

<יורם מלול:>
משפט אחד. רציתי לדבר לגבי הנכים. ההנחה שלהם זה רק כשהם מקבלים נכות של 75%, אבל יש כאלה שמקבלים פחות נכות ואז הם לא מתחשבים בזה. אז אם אפשר גם את העניין הזה.

<היו"ר משה גפני:>
בסדר, תודה רבה. בקשתך נרשמה והיא גם צודקת. כן, בבקשה. אם אפשר משפט, כבר הבנו את העיקרון.
<ליליאנה סירקיס:>
בהחלט חשוב שמחיר היסוד יהיה נמוך יותר עבור אוכלוסייה נזקקת. מה שכן, אני רוצה לדבר על הרחבת המטריה לאוכלוסיות נזקקות אחרות שמקבלות תקציבים מביטוח לאומי, כמו: הבטחת הכנסה, חד-הוריות וכדומה. דבר חשוב נוסף ליידע את האוכלוסייה הנזקקת עצמה לכל אורך הדרך. יש לנו פה אנשים שמקבלים את ההנחות אבל הם לא ממצים אותם בתאגיד, וחשוב שכן ידעו את זה, בכל דרך להוציא את זה החוצה. והנושא של ועדת חריגים הכרחית ביותר ומאוד חיונית, רואים שיש לה השפעה לאורך הזמן על האוכלוסייה. 
<היו"ר משה גפני:>
נציב בפניהם את הסוציו-אקונומי נמוך. כן, בבקשה. אני עושה שני דברים יחד, למדתי מהנשים.
<ליליאנה סירקיס:>
אני חוזרת, הנושא של ועדת חריגים מאוד חיונית.

<היו"ר משה גפני:>
שמעתי, הבנתי את זה.

<ליליאנה סירקיס:>
אני רואה שיש מקרים חריגים שלא יכולים לבוא לידי ביטוי במצבים השונים, ובוועדת חריגים יש להם התייחסות.

<היו"ר משה גפני:>
תודה רבה. יענה משה אהרון.
<יענה משה אהרון:>
אני כאן ממעלה-אדומים. רוב החוקים שמתנהלים פה לא מתנהלים על אזור מעלה-אדומים. הייתי רוצה שאת הכול הכול יעבירו לנו לאזור מעלה-אדומים, את כל ההנחה של הנכים. אני נכה כעיקרון, ואני לא יודעת שמגיעה לי הנחה במים בכלל. לא עובר לנו שום חוק כזה שם, אנחנו לא יודעים את החוקים.
<ניר וילנר:>
או שאנחנו לא יודעים.
<קריאות:>
- - -

<קריאה:>
אין להם תאגיד.
<היו"ר משה גפני:>
שנייה. איזה בעיה יש?

<יענה משה אהרון:>
יש סיפור שם גם לגבי החוק הזה של הנכים, גם לגבי החוק הזה של המים, ניתוקי המים, שמנתקים למשפחות שבעבר לא היו מנתקים, והיום בירושלים לא מנתקים למשפחות נזקקות. זה לא חל על האזורים שלנו.

<היו"ר משה גפני:>
אני אברר. יש בעיה. את יודעת שיש בעיה שביקשת הנחה ולא קיבלה נכה או נכה?

<יענה משה אהרון:>
באתי עם מכתב מרופא שאני זקוקה עם מחלת העור שלי - - -
<היו"ר משה גפני:>
לא חשוב. יש לך מעל 75%?

<יענה משה אהרון:>
עם נכות ולא נתנו לי את ההנחה. 75%.

<היו"ר משה גפני:>
יש בעיה? רשות המים.
<ניר וילנר:>
אנחנו לא יודעים על בעיה ב - - - 

<יוני לוי:>
שיפנו אלינו ונטפל בזה. 
<קריאות:>
- - -

<רעיה עדני:>
אני אגיד שעל-פי חוק זה חל רק על תאגידי מים וביוב, אנחנו הרחבנו את זה בתקנות לכלל ספקי המים.

<היו"ר משה גפני:>
כן, אני יודע.

<רעיה עדני:>
אנחנו לא מכירים סיבה.

<יענה משה אהרון:>
אז זה לא מיושם. עובדה.
<מזל שחר נהיר:>
במעלה-אדומים זה לא מיושם.

<יענה משה אהרון:>
זה לא מיושם. באזור מעלה-אדומים זה לא מיושם.
<היו"ר משה גפני:>
בבקשה לא לדבר בלי רשות. יש לי בקשה אלייך - את פעילה חברתית במעלה-אדומים. 

<יענה משה אהרון:>
כן, נכון.

<היו"ר משה גפני:>
או שאת או שמישהו אחר יפנה בבקשה, היות שיש לו נכות של 75% הוא מבקש הנחה על-פי החוק בתעריפי המים, נקודה. תקבלי תשובה ותעבירי אותה אלינו. אם התשובה תהיה חיובית - נשמח יחד אתך. אם התשובה תהיה שלילית - נקרא להם לבירור, בגלל שגם משרד האוצר וגם רשות המים אמרו פה שאין מניעה שיקבלו במעלה-אדומים כמו בכל מקום אחר בארץ את ההנחה. אין הגבלה. בהתחלה היה רק עם תאגידי מים ואחרי זה הייתה הרחבה על כל המקומות, גם במקום שאין תאגידי מים. 
<יענה משה אהרון:>
תודה רבה.
<היו"ר משה גפני:>
אז זה לגבי העניין הזה, ואם תהיה בעיה תעבירי לנו את התשובה. יש פה עוד מישהו ממעלה-אדומים? מזל? 

<מזל שחר נהיר:>
אני פשוט אומרת שיש לנו במעלה-אדומים ניתוקי מים לכל מיני סוגים של משפחות, והם מאוד מחמירים אתם ולא מתחשבים. 

<היו"ר משה גפני:>
גם אסור על-פי החוק. אסור, נכון. 
<מזל שחר נהיר:>
החוק הזה חל בכל הארץ, פרט לאזור יהודה ושומרון. 

<אליהו יצחק:>
אין תאגיד.

<מזל שחר נהיר:>
אני פעילה חברתית ואני רוצה לדעת מי יכול לעזור לי ולתת לי את האנשים האחראים ולקשר בינינו.
<היו"ר משה גפני:>
מה? תגידי בקול.

<רעיה עדני:>
התקנות שעברו במשרד הכלכלה בנוגע לניתוקים חלות על תאגידי מים וביוב. בישיבת מועצת רשות המים האחרונה הרחבנו את זה לכלל ספקי המים ברישיונות שיצאו להם לשנה זו, ואנחנו מקווים שזה ייפתר. 

<שגית אפיק:>
ואז לא יהיו להם ניתוקים. 

<היו"ר משה גפני:>
ואז לא יהיו להם.

<מזל שחר נהיר:>
אז אני רוצה לבקש אם אפשר להיות בקשר אתנו וכמה זמן זה ייקח. בינתיים מנתקים, והם מאוד קשים אל האנשים האלה. 

<היו"ר משה גפני:>
מה זה אתנו? זה עם כל המדינה.
<מזל שחר נהיר:>
לא. אבל אצלנו במעלה-אדומים זה לא חל.

<היו"ר משה גפני:>
אה, ביהודה ושומרון.
<מזל שחר נהיר:>
החוק הזה לא חל.

<יענה משה אהרון:>
לא חל החוק הזה.
<רעיה עדני:>
זה לא אמור להיות. זה נקודתי.
<אליהו יצחק:>
יש לנו מלחמה בין האלוף בשטחים לבין העירייה שם. 

<היו"ר משה גפני:>
נעקוב אחרי זה. בסדר גמור.

<מזל שחר נהיר:>
אבל אני רוצה לדעת אם אפשר להיות בקשר פה עם אנשים שיוכלו לעזור לנו.

<היו"ר משה גפני:>
בבקשה.

<רעיה עדני:>
יש פניות ציבור ברשות המים, את מוזמנת לפנות. 

<מזל שחר נהיר:>
את יכולה לעזור לנו?

<היו"ר משה גפני:>
רגע, רגע, אי-אפשר ככה. בבקשה.
<יוני לוי:>
במעלה-אדומים מתוך 1,700 זכאים, 1,500 ומשהו מקבלים את ההטבה, אז יש - - -
<מזל שחר נהיר:>
איזה הטבה?

<יענה משה אהרון:>
איזה הטבה.?

<יוני לוי:>
הטבה במים. אתם מקבלים?

<מזל שחר נהיר:>
לא מקבלים שום הטבה.
<יענה משה אהרון:>
גם אנחנו מדברים על הניתוקים. 

<מזל שחר נהיר:>
אני מקבלת - - -
<היו"ר משה גפני:>
אני נורא מצטער, זה לא ממשיך להתנהל ככה. 
<קריאות:>
- - -

<מזל שחר נהיר:>
אבל זה לא נכון.

<היו"ר משה גפני:>
זה לא ממשיך להתנהל כך. 

<מרית לביא:>
מזל, אין הנחות להבטחת הכנסה.

<היו"ר משה גפני:>
אפשר בבקשה לא לדבר בלי רשות. ועכשיו אין רשות. תחזור על מה שאתה אומר על מעלה-אדומים.

<יוני לוי:>
אני אומר, מבחינת יישום ההטבה לפי התקנות הקיימות רואים שיש מימוש כמעט מלא של איתור הזכאים, והם מקבלים את ההטבה לפי הרשימות שאנחנו מקבלים.
<היו"ר משה גפני:>
ממי אתם מקבלים את הרשימות? 

<יוני לוי:>
מביטוח לאומי, ממשרד הביטחון ומשרד ניצולי שואה. 

<היו"ר משה גפני:>
אני מבקש ממך, תעבירי אלינו. ואם יש בעיה, תעבירו אלינו כמו שאמרתי לה. אנחנו נעקוב אחרי זה מול רשות המים, אם אכן יתברר שיש בעיה אנחנו נפתור אותה.
<מזל שחר נהיר:>
ואפשר להגיד עוד משהו? 

<היו"ר משה גפני:>
בבקשה.

<מזל שחר נהיר:>
לגבי ניתוקי המים לא כל כך הבנתי מה קורה, כמה זמן זה ייקח שלא ינתקו מים? 

<היו"ר משה גפני:>
כמה זמן? כמה אתם מעריכים? הרי זה אושר.
<ניר וילנר:>
שוב, זה עוד לא אושר, זה יצא לשימוע ציבורי כדי להחיל את זה על כלל ספקי המים. אנחנו מאמינים שזה יחזור בחודש-חודשיים הקרובים ויאושר, ואז נוהל הניתוק יחול על כלל ספקי המים.
<היו"ר משה גפני:>
תוכלו לעדכן אותנו?
<ניר וילנר:>
לא של ניתוקים. זה יהיה ניתוקים אלא באישור הוועדה.
<היו"ר משה גפני:>
בסדר. הבנתי. תוכלו לעדכן אותנו בתוך חודשיים איפה זה עומד? האם זה אכן נעשה כבר או שזה עדיין מתעכב.

<ניר וילנר:>
כן.

<היו"ר משה גפני:>
תוך חודשיים תודיעו לנו לגבי העניין הזה. כן, בבקשה.
<אליהו יצחק:>
הרב גפני, כבוד היושב-ראש, אני רוצה להגיד שני דברים קטנים: דבר אחד, הכול טוב ויפה על הנחות, איפה גם כן שני הורים שעובדים ובקושי משתכרים, הורים ל-13 ילדים, עשרה ילדים, מה עם ההנחות שלהם? 

וחוץ מזה, יש חובות בגיחון, הם לא בוחלים בשום אמצעי. הדבר הזה שנקרא הוצאה לפועל, הם באים עם אישור למכור את הדירות ומוציאים את המשפחות מהבתים. יש פה אנשים שחייבים 120,000 שקל, לא הגיחון ולא אף אחד רוצה לבוא לטובתם, אין לאנשים איך לשלם, הולכים לקחת הלוואות. 
אני מבקש בכל לשון של בקשה, אני 20,000 שקל ומשהו שאני רוצה לשלם הם עושים בלגן, ויש פה עוד שני אנשים שחייבים 100,000 שקל, הם כבר התפנו לבית-חולים. מלחמות בבתים, אין מה לתת אוכל. 
אני מבקש בכל לשון של בקשה, כבוד הרב, אם אפשר לעשות כמו שהיה פעם במשרד המשפטים, לעשות מבצע ולשלם את הקרן או לא יודע מה, ולבדוק כל דבר לגופו. 
ולגבי מעלה-אדומים, הקמנו גם שם את פורום המים, באתי לעזור להם, שם לא בוחלים בשום אמצעי. אימהות, אלמנות, אימהות חד-הוריות חייבות 500 שקל, לוקחים להם את השיבר והולכים. מתקשרים אלי לבית בשעה שתיים, בשעה שלוש. 
<היו"ר משה גפני:>
זה ייפתר.
<אליהו יצחק:>
בשביל הדברים האלו. אנא מכבוד היושב-ראש לבטל את העניינים האלו.
<היו"ר משה גפני:>
זה ייפתר, בסדר. תודה רבה. אתה רוצה? אם אפשר, אבל ממש.
<עבד אל חכים חאג' יחיא (הרשימה המשותפת):>
כן. כן, ממש. כבוד היושב-ראש, אני חושב שיש עדיין מקומות שהם לא תאגידי מים והם מספקים וזה הרשויות המקומיות. אז כל מה שמבחינת הנחות, כי היום ברשויות מקומיות אין הנחות.

<היו"ר משה גפני:>
יש צו הרחבה.

<עבד אל חכים חאג' יחיא (הרשימה המשותפת):>
הצו הזה יכלול את אותם תנאים של הנחת ארנונה, יהיו אותן הנחות ויהיו מהקוב הראשון. זה אחד. 
שתיים, יש אוכלוסיות מוחלשות, מצב סוציו-אקונומי נמוך, התאגידים נכנסו למצב כדי לייעל את אספקת המים והוציאו את זה מרשויות מקומיות, וכתוצאה מזה המחירים עלו דרסטית באחוזים גבוהים מאוד. צריך להגיע למצב של שפיות גם במחירים, ובמיוחד לגופים ציבוריים ברשויות של סוציו-אקונומי נמוך. הם צריכים לקבל את ההנחה הגבוהה ביותר. מי שהוא מתחת למצב סוציו-אקונומי שלוש-ארבע לא יכול להיות שהוא ישלם גם מחירים בזה שיחשבו שהתושבים שלו מגיעה להם גינה ואז יבחר, והיום בשדרות בוחרים לעשות ריצוף או אפילו יציקות בטון כדי לא להכניס לשם דשא, לא פרחים, לא כלום, שיצטרכו לספק לו מים. אז בזה צריך גם לטפל.
<היו"ר משה גפני:>
תודה רבה. חבר הכנסת חאג' יחיא דיבר, את שומעת, מתי שהיית בחוץ, על העניין הזה של מקום שאין תאגידי מים שעושים את ההרחבה של אותם תנאים, אותן הנחות, אותם כללים שחלים במקום שיש תאגידי מים, שיהיה גם במקומות שבהם אין תאגידי מים. אמרתי לו, שלא בנוכחותך, שהבנתי ממך שזה אכן כך, את יכולה לומר? לענות לחבר הכנסת? 

<רעיה עדני:>
בנוגע לניתוקי מים, אנחנו - - -

<עבד אל חכים חאג' יחיא (הרשימה המשותפת):>
לא ניתוקי מים. הנחות.

<היו"ר משה גפני:>
לא ניתוקי מים. הנחות.

<רעיה עדני:>
הנחות חלות על כלל ספקי המים.

<היו"ר משה גפני:>
כולל כאלה שלא - - -
<עבד אל חכים חאג' יחיא (הרשימה המשותפת):>
אני יודע שיש רשויות מקומיות שאפילו לא דנות, ועדות הנחות שלהן לא דנות, אנשים לא מבקשים.

<היו"ר משה גפני:>
חבר הכנסת חאג' יחיא, תיקנו כאן את התקנות. 

<שגית אפיק:>
אין ועדת הנחות.

<רזיאל אחרק:>
אין לך. זאת בדיוק המלחמה. לעשות ועדת הנחות. הלוואי והיה, היה לנו יותר קל, תתקצבו את זה, זה השולחן הזה, אתם צריכים לעשות את זה, לא אנחנו.
<שגית אפיק:>
הם מקבלים רשימות של נכים מהביטוח הלאומי. 
<רזיאל אחרק:>
אבל זאת הנחה לנכים.

<קריאות:>
- - -
<עבד אל חכים חאג' יחיא (הרשימה המשותפת):>
בסדר, אבל אלה עם ההכנסות הנמוכות – אמרתי את זה במפורש, להחיל את אותם תנאים של הנחות הארנונה, כי מעלים את זה באותם האחוזים.

<היו"ר משה גפני:>
זה משהו אחר. בוא, אני רוצה לעשות סיכום, אנחנו לא יכולים להמשיך יותר את הדיון הזה. 

<עבד אל חכים חאג' יחיא (הרשימה המשותפת):>
ואז להקים ועדת הנחה, זה בתוכו.
<היו"ר משה גפני:>
אני רוצה לסכם את מה שדיברנו עד עכשיו. אני רוצה לעבור אחרי זה הלאה. מה שדיברנו עד עכשיו - במקום שאין תאגידי מים זכאים להנחות אותו דבר כמו במקום שיש תאגידי מים. יש רשימות שהביטוח הלאומי מוסר לרשות המים, מקבלים את ההנחה באופן אוטומטי.

לגבי ניתוקי מים - במקומות שבהם צריך את ההרחבה הזאת סיכמנו שבתוך חודשיים אתם תודיעו לנו האם זה הסתיים, לא הסתיים. בכל מקרה בתוך חודשיים להודיע לנו.
<ניר וילנר:>
נעדכן.
<היו"ר משה גפני:>
יש שני דברים שאותם אני מבקש ממשרד האוצר: הדבר האחד זה שההנחות יינתנו מהקוב הראשון. לא קשור לחוק המים, לא קשור לכל העניין הזה. 

<רזיאל אחרק:>
ויש כסף לזה.

<היו"ר משה גפני:>
שההנחות יינתנו מהקוב הראשון, אני לא מבקש לפרוץ את המסגרת של ה-70 מיליון שקל.
<רזיאל אחרק:>
נכון. לא צריך תקציב מיוחד בשביל זה, זה קיים. 

<היו"ר משה גפני:>
אתה יכול לתת לי את האישור בכתב שאתה מסכים אתי?

<רזיאל אחרק:>
תודה.

<היו"ר משה גפני:>
אני מבקש תשובה לגבי העניין הזה. ניתן לכם רשימה, מה שאנחנו סבורים, אבקש גם מחבר הכנסת מקלב שיכנס שוב לעניין, להוסיף קבוצות אוכלוסייה שייהנו גם מההנחות האלה, הכול במסגרת אותם 70 מיליון שקל או למעלה מ-70 מיליון שקל. אני אבקש הגדלה של הסכום הזה כשיגיע התקציב. אתן לכם את הרשימה, אבקש תשובה בתוך חודש. תשובה לעניין הזה, אנחנו נפנה גם לרשות המים, אמרתם שאתם מסכימים, אני מבקש תשובה ממשרד האוצר.
<עבד אל חכים חאג' יחיא (הרשימה המשותפת):>
כבוד היושב-ראש, משפט אחד. 
<היו"ר משה גפני:>
כן.

<עבד אל חכים חאג' יחיא (הרשימה המשותפת):>
היום אפשר גם לקבל את ההנחה אם נותנים את הקריטריונים, גם ברשויות המקומיות לארנונה מגיע לפקיד של הגבייה.
<היו"ר משה גפני:>
זה לא רלוונטי.

<עבד אל חכים חאג' יחיא (הרשימה המשותפת):>
ובא עם תלושי המשכורת עם כל הנתונים.

<היו"ר משה גפני:>
זה לא המקרה, כאן זה משהו אחר מאז שהוקמו התאגידים, מאז שהועבר החוק.
<עבד אל חכים חאג' יחיא (הרשימה המשותפת):>
אני מבין. אני אומר, להוסיף את הרשימות של הביטוח הלאומי לזה.

<היו"ר משה גפני:>
הייתה בקשה שזה יהיה דומה לארנונה גם מבחינת ועדת חריגים. זה עוד דיון. אני קודם כול מבקש את התשובה על העקרונות. אני במקביל, היות שאני, את יודעת, כבדהו וחשדהו, אני מכבד אתכם וגם חושד, אני אבקש מהעוזרים שלי להחתים את כל חברי הוועדה על החוק הזה, שהנושא של המים עובר חזרה לפיקוח ועדת הכספים. אם תתנו לנו תשובה חיובית בנושאים המוצדקים שעליהם אנחנו מדברים, אז תרד לנו האמביציה להעביר את החוק הזה. 
<אבנר עורקבי:>
למה? אני בעל אמביציה.
<היו"ר משה גפני:>
אם התשובה תהיה שלילית החוק הזה יגיע.

<אבנר עורקבי:>
אני מריץ אותו.

<היו"ר משה גפני:>
החוק הזה יגיע, הוא יוחתם על-ידי כל חברי הכנסת, הוא יגיע פה לחוק ההסדרים. אתם יודעים שבחוק ההסדרים אני מחולל פלאות. אתם יודעים את זה. אז אני מציע שבתוך חודש תהיה תשובה, ואני מציע שהתשובה תהיה חיובית. תודה רבה. אנחנו נמשיך את הדיון הזה בהמשך. הישיבה נעולה. 

<הישיבה ננעלה בשעה 10:56.>

